Konjecy (SN/MWj). Dypkownje k zazběhej adwenta wotměja so na wjacorych městnach adwentne popołdnja a hodowne wiki. Tak přeprošuja jutře, sobotu, wot 15 hodź. wjesnjanow ze Šunowa a Konjec na adwentne popołdnjo na dworje towarstwoweho domu „Delany“ w Konjecach. Tam chcedźa zhromadnje swačić, k čemuž zaspěwa muski chór Delany. Něhdźe w 16 hodź. witaja swjatu Borboru a swjateho Mikławša a na dworje kaž tež w katakombach budźe bjesada při horcym winje a kołbaskach.
Hižo w 10 hodź. započnu so jutře hodowne wiki w Njeswačidle. W rumnosćach zwjazka seniorow móža dźěći poprjančki pjec. W 14 hodź. předstaja zakładni šulerjo musical wo štyrjoch swěčkach. W 15 hodź. chce wjesnjanosta wulki wosušk nakrać, potom wulosuja hodownu tombolu.
Tohorunja jutře změja wot 14 hodź. hodowne wiki při wobydlerskim domje w Brětni-Michałkach. Na wopytowarjow čakaja Wojerowske dźěćatko, adwentne zwuki z akordeonowym orchestrom, hra wo Bremenskich muzikantach a hodowny koncert kapały Kummel-Brass.
szl_Latn pol_Latn szl_Latn